Iltalehti selvitti kaikkien eduskuntavaaleissa ehdolla olevien henkilöiden rikostuomiot vuosilta 2012–2019. Katso oheisesta listasta, ketkä vaalipiirisi ehdokkaista on tuomittu rikoksesta.

Eduskuntavaalien ennakkoäänestys alkoi keskiviikkona. Äänestäjien oikeusturvan takaamiseksi Iltalehti selvitti ehdokkaiden rikostuomiot kahdeksalta viimeiseltä vuodelta (2012–2019). Iltalehti julkaisee tiedot, koska kansanedustajan tehtävä on yhteiskunnallisesti erittäin merkittävä.

Oikeusministeriön mukaan tämän kevään eduskuntavaaleissa on 2 468 ehdokasta. Heistä 125 eli viisi prosenttia on tuomittu rikoksesta viimeisen kahdeksan vuoden aikana. Yhteensä ehdokkailla on 173 rikostuomiota.

Ehdokkaiden syyksi on luettu 74 erilaista rikosta. Yleisimmät rikokset ovat liikenneturvallisuuden vaarantaminen (26), pahoinpitely (23), törkeä rattijuopumus (15) ja rattijuopumus (14). Mukana on myös viisi törkeää kirjanpitorikosta ja neljä törkeää huumausainerikosta.

Eduskuntapuolueista eniten rikoksesta tuomittuja ehdokkaita on Paavo Väyrysen tähtiliikkeellä (stl). Puolueen ehdokkaista 18 on tuomittu rikoksesta vuosina 2012–2019.

Kevään 2019 eduskuntavaaleissa on ehdolla 125 ehdokasta, joilla on suhteellisen tuore rikostuomio. ISMO PEKKARINEN/AOP

Seuraavaksi eniten rikoksesta tuomittuja ehdokkaita on perussuomalaisilla (14), sinisillä (13) ja Harry Harkimon Liike Nytillä (8), joka ei tosin ole puolue.

Selvityksessä on huomioitu kaikkien ehdokkaiden käräjä- ja hovioikeudessa ratkaistut rikosasiat vuosilta 2012–2019. Aiempia tuomioita ei ollut teknisistä syistä mahdollista saada tähän selvitykseen mukaan.

Kaakkois-Suomen vaalipiirissä ehdolla olevan Ano Turtiaisen (ps) käräjäoikeudessa saama tuomio ei ole lainvoimainen. Asiaa käsitellään Itä-Suomen hovioikeudessa 13. toukokuuta.

Taulukkoa muokattu 4.4.2019 kello 08.32: Muutettu Armassalon, Hastin, Jutilan, Kerosen, Koukkarin, Lappalaisen, Rantosen, Salolan, Strandenin ja Wihosen vaalipiiriksi Savo-Karjala.

Taulukkoa muokattu 4.4.2019 kello 10.50: Muutettu Kari Pajusen (sin) ja Niina Immosen (sin) puolue ja vaalipiiri oikeaksi. Muutettu perussuomalaisten (14) ja sinisten (13) rikoksesta tuomittujen ehdokkaiden määrä oikeaksi.

Juttua muokattu 9.4.2019 kello 08.38: Lisätty tieto, että Ano Turtiaisen (ps) käräjäoikeudessa saama tuomio ei ole lainvoimainen. Asiaa käsitellään Itä-Suomen hovioikeudessa 13. toukokuuta.